ועדת העבודה, הרווחה והבריאות, כנסת 20, פרוטוקול מספר 824, 2018-07-10 09:00

אלי אלאלוף: בוקר טוב, חברים, אנחנו מתחילים.

אלי אלאלוף: היום אנחנו 10.7.2018, כ"ז בתמוז תשע"ח, והשעה 9:03.

אלי אלאלוף: הצעות חוק של השירות האזרחי, יש בקשה לדון בדחיית מועד ההתחלה, על ידי חברת הכנסת שולי מועלם.

אלי אלאלוף: בבקשה, את רוצה לנמק?

שולי מועלם-רפאלי: נימוק קצר, אדוני.

מיקי לוי: ואם אפשר אחר כך, אדוני, הצעה לסדר.

אלי אלאלוף: מיד.

אלי אלאלוף: אתה אמרת לי אתמול ולא שכחתי.

אלי אלאלוף: לא הספקנו לשכוח כי לא ישנו.

מיקי לוי: נכון.

מיקי לוי: גם חברת מועלם לא ישנה.

שולי מועלם-רפאלי: כן.

שולי מועלם-רפאלי: בחמש בבוקר יצאנו מפה.

שולי מועלם-רפאלי: לפני שאני אתחיל לנמק, נפטרה הלילה מיכל מלמד שהקימה את עמותת 'גם אני' ופעלה איתנו במשך כל השנים לתרופות מצילות חיים.

שולי מועלם-רפאלי: כולנו הכרנו אותה מהנוכחות שלה בוועדה, היא נפטרה הלילה, הודיעו לי את זה ממש לפני כמה דקות.

שולי מועלם-רפאלי: זה תמיד עצוב שנשים וגברים צעירים נפטרים מן העולם.

שולי מועלם-רפאלי: בהצעת החוק שלי, במעבר חד, כמו שאומרים בתקשורת, אני מבקשת לדחות את התחלת הסעיף בחוק שהעברנו כאן כיוון שהוועדה לא סיימה את העבודה שלה וכדי שלא תצא תקלה תחת ידי הדבר שבסופו של דבר התקבל בוועדה, של חלוקה של התקנים, אני מבקשת לדחות את ההתחלה של זה ל-1.9.2019.

אלי אלאלוף: לא הבנתי, מה זה אומר?

אלי אלאלוף: שאין דיון היום?

שולי מועלם-רפאלי: לא, יש דיון, זה מה שאמרתי, זו הצעת החוק.

שולי מועלם-רפאלי: הצעת החוק היא לדחות את הסעיף הספציפי בחוק השירות הלאומי אזרחי בשנה לספטמבר 2019.

אלי אלאלוף: למה עכשיו?

שולי מועלם-רפאלי: כי הוועדה שאמורים היו להקים בחוק, והוקמה כבר בחוק, לא סיימה את עבודתה כדי לעשות את חלוקת התקנים באופן שבו - - -

אלי אלאלוף: למה שלא תסיים את עבודתה?

אלי אלאלוף: מה זה, לחכות שנה וחצי שלא עשיתם כלום?

אלי אלאלוף: שלא עשו כלום, לא את, את שליח המצווה שלהם.

אלי אלאלוף: אני לא מבין את זה.

אלי אלאלוף: אתם עסוקים בחגיגות, אולי?

יואב ארבל: סעיף 71 לחוק שירות אזרחי התשע"ז-2017 מסדיר את כל הסוגיה של מימון תקנים על ידי משרדי ממשלה ורשויות מקומיות, מימון תקנים החוצה.

יואב ארבל: זה סעיף אחד.

יואב ארבל: אנחנו עובדים כבר - - -

אלי אלאלוף: חבר'ה, אתם רוצים לעבוד עלינו?

אלי אלאלוף: אני אומר לכם, חברים, שיהיה ברור, אני מרגיש שאתם הולכים לפרק את כל החבילה.

אלי אלאלוף: לא אצלי, לא בקדנציה שלי.

אלי אלאלוף: יש פה הצעת חוק אחרת, בדרך, אתם יודעים את זה, של חבר הכנסת סמוטריץ, שבכלל המורכבות שלה היא קרוב לפגיעה אנושה בחוק הזה.

אלי אלאלוף: אתם פה עכשיו מבקשים דחייה של שנה אחרי שנה וחצי, זה אומר - - -

יואב ארבל: לא - - -

אלי אלאלוף: אני אגיד לך, עבדנו מאוד קשה, איתכם, חברי הכנסת, כולל שולי, עבדנו מאוד קשה על החוק הזה, בתקופה שלי לא יתפרק החוק הזה.

אלי אלאלוף: זה מה שיש לי להגיד.

שולי מועלם-רפאלי: אבל - - -

אלי אלאלוף: אז תעבירו את זה לוועדה אחרת, לא אצלי.

שולי מועלם-רפאלי: לא, אבל אנחנו לא רוצים לפרק את החוק, אנחנו רוצים גם לא להרוס את השירות הלאומי אזרחי.

אלי אלאלוף: הוא לא - - -

שולי מועלם-רפאלי: לכן אני - - -

אלי אלאלוף: תתארגנו, אפשר לחיות בלי הוועדה הזו, אם אתם לא מסוגלים לסיים.

יואב ארבל: החוק יתחיל לפעול ב-1.9 הקרוב, מדובר על סעיף אחד מתוך החוק, שרק לגביו לא סיימנו את ההתארגנות.

יואב ארבל: יש נוהל שאנחנו עכשיו עובדים עליו מול - - -

אלי אלאלוף: מה זה ההרכב הזה?

אלי אלאלוף: תגיד לי.

אלי אלאלוף: למה זה כל כך קשה למצוא בין היום למחר את ה - - -

יואב ארבל: אני אסביר לך על מה מדובר.

יואב ארבל: בכדי שמשרדי הממשלה יוכלו לממן תקנים החוצה, כפי שעשו עד היום כל השנים, נדרש קודם כל לעשות נוהל בין השר לבין היועץ המשפטי לממשלה, זה נוהל שכבר עובדים עליו, לצערי, כמה חודשים, נוהל לגבי הפרוצדורה הטכנית איך עושים את זה ולאחר מכן כל משרד ממשלתי שירצה יצטרך לעשות אמות מידה, לפרסם אותן ולקבל הצעות.

יואב ארבל: מדובר בהליך קצת מורכב.

יואב ארבל: קיווינו שנגמור אותו בזמן לשנה זו.

יואב ארבל: מכיוון שיש בנות שאמורות להתחיל לשרת בתקנים הללו לכן הוגשה הבקשה הזו.

אלי אלאלוף: אז זה תוקע את כל הבנות.

שולי מועלם-רפאלי: לא, רק את התקנים מהסוג הזה.

אלי אלאלוף: אוקיי, אז תחיו בלי התקנים האלה.

שולי מועלם-רפאלי: לא חבל?

שולי מועלם-רפאלי: מאות בנות שלא יתחילו את שנת השירות שלהן?

אלי אלאלוף: שיתחילו בלי הוועדה הזו.

שולי מועלם-רפאלי: אבל יש חוק, הם חייבים לעמוד בחוק.

שולי מועלם-רפאלי: אדוני, אני לא מצליחה להבין מה קורה.

אלי אלאלוף: שנייה, בבקשה.

אלי אלאלוף: אני שוב אומר, היה לכם מספיק זמן לעשות את זה.

אלי אלאלוף: הסעיף שאתם רוצים לדחות את הביצוע שלו פוגע בכמה אחוזים של השירות הלאומי?

יואב ארבל: לדעתי מדובר בכמה מאות בנות.

שולי מועלם-רפאלי: במאות בנות שכבר רשומות והתקבלו ואמורות להתחיל ב-1 בספטמבר.

אלי אלאלוף: אוקיי.

אלי אלאלוף: חבר הכנסת לוי.

מיקי לוי: תודה רבה.

מיקי לוי: באמת חברת הכנסת מועלם, ידידתי אני אפילו אגיד, יש לנו חילוקי דעות, אבל באופן כללי אנחנו - - - החוק הזה הסתיים לפני כשנה וחמישה חודשים.

מיקי לוי: הוועדה הזו השקיעה מאות שעות, היו חילוקי דעות, התרגזויות, צעקות, בסופו של דבר באמת היושב ראש הצליח להביא אותנו, את חברי הכנסת לאיזה שהוא מצב מאוזן, כולל המשתתפים החיצוניים.

מיקי לוי: אף אחד לא רצה מרוצה בסופו של דבר מהחוק, אבל עשינו משהו שלא היה קיים הרבה מאוד שנים.

מיקי לוי: שנה וחמישה חודשים, לא היה ספק, סיפק בידיכם לבוא ולסיים את התקנת התקנות.

מיקי לוי: להתקין תקנות, שנה וחמישה חודשים?

מיקי לוי: עכשיו אתם מבקשים עוד שנה וחודשיים.

מיקי לוי: אני אגיד לכם מה יקרה, הממשלה הזו או תצא לבחירות, או הבחירות יהיו בזמן, ועוד הפעם יתמוסס החוק הזה והסעיף הזה חשוב.

שולי מועלם-רפאלי: למה שהוא יתמוסס?

מיקי לוי: הסעיף הזה חשוב.

שולי מועלם-רפאלי: אבל למה שהוא יתמוסס?

שולי מועלם-רפאלי: החוק כבר קיים.

מיקי לוי: שולי, רגע, תני לי, אני לא הפרעתי.

מיקי לוי: הסעיף הזה חשוב, חשוב שהבנות האלה כן ישרתו, אבל כשאת באה ושמה על שולחן הוועדה שנה וחודשיים.

מיקי לוי: שולי, אם היית באה - - - אני הכנתי 340 הסתייגויות ואני אעשה רביזיה וזה יהיה כפול.

מיקי לוי: אם היית באה ואומרת, לצורך העניין, 'חבר'ה, תראו, חסר לי חודשיים, לא הספקנו', לוועדה, 'חסר שלושה חודשים', עוד שנה וחודשיים אתם מבקשים?

שולי מועלם-רפאלי: זה חוסר הבנה בסיסי, זה בנות שמתחילות ב-1.9 הזה ויתחילו ב-1.9 הבא.

מיקי לוי: זה לא שייך לזה שיכלו להתקין את התקנות לפני - - -

שולי מועלם-רפאלי: זה ועוד איך שייך.

שולי מועלם-רפאלי: יש פה פער בין מי שרוצה לפגוע בשירות הלאומי לבין מי שרוצה לחזק אותו.

שולי מועלם-רפאלי: חבר הכנסת מיקי לוי, אני מופתעת ולרעה, כיוון שהצעת החוק הזאת, אתה מכניס בה הרבה יותר ממה שיש בה.

שולי מועלם-רפאלי: אתה יודע שהוועדה הזו היא לא רק של הרשות, היא ועדה שאמורה להיות ביחד עם היועץ המשפטי לממשלה ואי אפשר פה להכפיש את הרשות ולהתעלם מהעבודה שנעשית במשרדים אחרים או לא נעשית במשרדים אחרים.

שולי מועלם-רפאלי: ואני ממש מתפלאת, יש פה בקשה שהיא לגיטימית, יש פה הצעת חוק שאני מזכירה שקיבלה תמיכה של הממשלה, שברור לכולם שאם היא לא תעבור תפגע במאות בנות שאמורות להתחיל, בנות ובנים - - -

מוטי אלמליח: לא מאות, אלפים.

שולי מועלם-רפאלי: אלפים של משרתי שירות לאומי אזרחי שאמורים להתחיל ב-1.9.

מיקי לוי: שולי, אני פעמיים לא הפרעתי לך.

מיקי לוי: תשתדלי לא להפריע לי.

שולי מועלם-רפאלי: סליחה.

שולי מועלם-רפאלי: לא, זה פשוט - - -

מיקי לוי: אם היית באה ואומרת 'אני מבקשת שלושה חודשים, ארבעה חודשים', עברה שנה - - - אי אפשר לסיים לכתוב את התקנות בארבעה חודשים?

מיקי לוי: בחמישה חודשים?

שולי מועלם-רפאלי: אפשר, אבל זה לא יהיה תקף ל-1.9.

מיקי לוי: אני מסכים.

שולי מועלם-רפאלי: אז מה אתה רוצה?

מיקי לוי: אני מבין את זה, אבל אם תבואו ותגידו 'תוך ארבעה חודשים אני גומרת לכתוב את זה', אפילו שזה ל - - -

שולי מועלם-רפאלי: אז בבקשה, יגיד נציג היועץ המשפטי לממשלה אם אפשר לעמוד בזה.

מיקי לוי: צריך שנתיים וחצי לכתוב?

מיקי לוי: נשגב מבינתי.

מיקי לוי: אני בעד דרור, אבל אל תגידו לי עוד שנה וחודשיים, תבואו תגידו - - - אני מבין שזה לספטמבר הבא, אני מבין את זה, אני לא רוצה לפגוע במשרתות ובאלפי בנות שאמורות להגיע.

שולי מועלם-רפאלי: בנות ובנים.

מיקי לוי: בנות ובנים, אבל עברו שנה וחמישה חודשים, יעברו עוד שנה וחודש, שנתיים וחצי לא היה זמן לכתוב את התקנות?

מיקי לוי: נשגב מבינתי.

אלי אלאלוף: בבקשה, אפשר משרד המשפטים שיביא לנו מזור?

מיקי לוי: ועוד משהו, אדוני, לא סיימתי.

מיקי לוי: הדבר החמור עוד בעיניי, אתה שכנעת אותי לוותר על הדרישה שלי להכניס חשב בדרג אפילו נמוך שיישב ברשות, שיפקח.

מיקי לוי: אני רציתי את זה לפני החוק, לתוך החוק.

מיקי לוי: שכנעו אותך, שכנעו בסוף אותי, נסוגותי מהדרישה, כל אלה שהיו שותפים יודעים את זה ואמרו 'אל תדאגו, יהיה חשב לרשות'.

מיקי לוי: חלפה שנה וחצי מיום שסיימנו, אין חשב ברשות.

מיקי לוי: אתה שכנעת אותי להגיד שזה יהיה רק בפרוטוקול, כולם התחייבו, אוצר, רשות, עניינים.

מיקי לוי: אין עד היום חשב שיעשה בקרה למאות אלפי השקלים שהמדינה משלמת.

אלי אלאלוף: משרד המשפטים, יש לו מה להגיד לנו, בבקשה?

דרור גרנית: שלום, בוקר טוב.

אלי אלאלוף: אתה מנסה להרגיע אותנו?

דרור גרנית: אני משתדל לשמור על טון מתון.

דרור גרנית: אולי כדאי להסביר מה אומר סעיף 71 ומה אומר התיקון המוצע.

דרור גרנית: סעיף 71 מדבר על הסיטואציה שבה משרד ממשלתי מממן את התקן עבור גוף פרטי, עמותה פרטית.

דרור גרנית: אנחנו מדברים רק על הסיטואציה הזאת, לא על כל החוק, לא על שירות במשרדי הממשלה, אפילו לא על הרשויות המקומיות.

שולי מועלם-רפאלי: נכון, אמרנו את זה.

דרור גרנית: אנחנו מדברים רק על רשות ציבורית שהיא משרד ממשלתי שמממנת לגוף פרטי, זה הכול.

דרור גרנית: הדבר הזה, מה אומר הסעיף?

דרור גרנית: הסעיף אומר, הרשות תייצר נוהל כללי שיגיד מה הפרוצדורה שבה זה צריך לעבוד ואז כל משרד ממשלתי יגיד באיזה סוגים של פעילויות ובאיזה גופים הוא מממן את השירות הזה, כדי שזה יהיה מותאם לגופים הפרטיים המסוימים, כל אחד בעולם התוכן של המשרד הממשלתי הרלוונטי.

דרור גרנית: הנוהל הזה, הרשות הכינה טיוטה, היה איזה שהוא פינג פונג בינינו לבינם, בין משרד המשפטים לבין הרשות, היה לנו איזה שהם חילוקי דעות והם נמשכו קצת זמן.

דרור גרנית: שייפנו, שייפנו, אנחנו פחות או יותר גמרנו.

דרור גרנית: אבל בינתיים חלף מועד כניסתו לתוקף של החוק שנכנס לתוקפו ב-1 באפריל ועל כן בעצם זה לא הושלם לשנת השירות הקרובה, ל-1 בספטמבר הקרוב.

דרור גרנית: לכן, מה שבעצם עושה הצעת החוק, היא אומרת בואו נדחה רק את הסעיף המסוים הזה כדי שהוא יחול לא לשנת השירות הקרובה, אלא לשנת השירות שאחריה.

דרור גרנית: זאת אומרת זאת שתתחיל ב-1 בספטמבר 19'.

אלי אלאלוף: ומה, אין גיוס בין לבין?

שולי מועלם-רפאלי: לא.

דרור גרנית: לא, כמעט שלא.

שולי מועלם-רפאלי: את השירות הלאומי מתחילים ב-1 ב - - -

אלי אלאלוף: ואז אנחנו קובעים בעצם את המועד שבעוד שנה?

שולי מועלם-רפאלי: באפריל.

דרור גרנית: ופה אני ארשה לעצמי רגע להציע איזה שהיא הצעה שאולי תפיס את דעתו של חבר הכנסת לוי ואולי המציעה תסכים לה.

דרור גרנית: בעצם אנחנו רוצים שזה ייכנס לתוקף ב-1 בספטמבר, אבל כדי שזה ייכנס לתוקף ב-1 בספטמבר - - -

אלי אלאלוף: איזה ספטמבר?

דרור גרנית: 19'.

דרור גרנית: אבל כדי שזה ייכנס לתוקף ב-1 בספטמבר 19' זה צריך לחול קודם, כי זה נוהל שצריכים לעבוד לפיו.

שולי מועלם-רפאלי: נכון, זה מה שאמרתי.

מיקי לוי: מתי יסיימו את הנוהל?

מיקי לוי: בואו תגידו לי תאריך.

דרור גרנית: כאמור, אנחנו מאוד מאוד קרובים לסיום העבודה על הדבר הזה.

שולי מועלם-רפאלי: אז כמו שאמרנו, אפריל.

דרור גרנית: אנחנו קצת הגענו לתוך הבלגן של סוף מושב, על העומסים שהוא מייצר, אבל אנחנו ממש ממש לקראת סיום.

אלי אלאלוף: אם זה יהיה ב-1 באפריל והוא מופעל אוטומטית?

אלי אלאלוף: לא חשוב מה הקונסטלציה הפוליטית?

דרור גרנית: ללא קשר.

דרור גרנית: לא קשור לבחירות.

מיקי לוי: אם תהיה כאן התחייבות לפרוטוקול ובפני היושב ראש לסיום התקנות, להתקנת התקנות - - -

דרור גרנית: זה לא תקנות, זה נוהל.

מיקי לוי: נוהל, בסדר, אין בעיה.

מיקי לוי: חודש, חודשיים, שלושה, זה ייכנס לפרוטוקול, אז אני אהיה שקט ואני אהיה בטוח שלא איזה קונסטלציה פוליטית תהיה כאן, זה מוסדר.

דרור גרנית: מוסכם.

מיקי לוי: אם תהיה כאן התחייבות אני מוכן לנסיגה ולבטל את ה-340 שלי כפול שתיים.

אלי אלאלוף: לא, זה בלאו הכי היינו מבטלים לך.

דרור גרנית: אני חושב שאין בעיה, אנחנו מסכימים.

דרור גרנית: אנחנו לקראת סיום, היה לנו איזה שהוא פינג פונג - - -

מיקי לוי: ואם לא עומדים בפרוטוקול אתם פוגעים בבנות, אתם פוגעים באותם אלפים.

אלי אלאלוף: ברשותך, אם כבר אתה אוהב את הפרוטוקול ותודה, יש לנו תמיד פרוטוקול אמין, אז אני מבקש שתצא הצהרה ממשרד המשפטים.

מיקי לוי: תנו לנו תאריך, בבקשה.

אלי אלאלוף: תן לי להסביר מה אני רוצה, תן את הנוסח של ההצעה שלך בצורה כזאת שזה ייקלט בפרוטוקול ויהיה אפשרי לממש אותו ולהשתמש בפרוטוקול.

דרור גרנית: בסדר.

דרור גרנית: אז כאמור היה שיטות של נוהל שעברו בין הרשות לבינינו, היה לנו איזה שהם התכתבויות הלוך חזור על הפרטים שכתובים בנוהל, אנחנו מאוד מאוד קרובים לסיום, בוודאי תוך שלושה חודשים אנחנו נסיים בדרג המקצועי ואז השר צריך לחתום על זה, השר האחראי על הרשות, שהוא השר אריאל היום.

דרור גרנית: אבל את העבודה המקצועית אנחנו ממש בנקודות הסיום האחרונות, אנחנו בוודאי נסיים את זה תוך שלושה חודשים.

אלי אלאלוף: תן את המועדים השונים שהסברת לנו, אפריל וספטמבר, מה יהיה.

דרור גרנית: ברגע שאנחנו נשלים סופית ואז השר יחתום על זה המשרדים יוכלו להתחיל לעבוד לפי הנוהל הזה, לייצר את אמות המידה שלהם, כל משרד את אמות המידה שלו לתחום התוכן שלו והם יוכלו לפעול לפי זה כבר כהכנה לקראת שנת השירות שתתחיל בספטמבר 19'.

אלי אלאלוף: וההיערכות תתחיל באפריל.

דרור גרנית: אפילו קודם, לדעתי.

שולי מועלם-רפאלי: בדרך כלל ההיערכויות של הקבלה של הבנות כבר בינואר.

מיקי לוי: רק תאריך, דרור.

מיקי לוי: אמרת שלושה חודשים.

מיקי לוי: הוא אמר שלושה חודשים, אדוני.

שולי מועלם-רפאלי: הוא אמר שלושה חודשים.

מיקי לוי: תאריך.

מיקי לוי: לא אכפת לי שזה יהיה שלושה חודשים ושבועיים, כדי שזה יהיה עגול.

מיקי לוי: 1.9, 1.10, תאריך יעד שאני אוכל, שזה יקפוץ לי בתיק התזכורת שלי ואני אוכל לבוא - - -

שולי מועלם-רפאלי: 1.11, כי אנחנו כבר נהיה בכנסת.

שולי מועלם-רפאלי: אנחנו חוזרים לכנסת בשבועיים האחרונים של אוקטובר, אז בבקשה ב-1.11 נבוא לפה ו - - -

דרור גרנית: אני מעריך שזה יהיה הרבה לפני.

דרור גרנית: הנוהל הזה הוא כבר ממש לפני - - -

אלי אלאלוף: לא, תן לנו תאריך.

דרור גרנית: אין בעיה, ה-1.11.

דרור גרנית: בסדר גמור.

אלי אלאלוף: אוקיי.

אלי אלאלוף: תגיד מהפה שלך.

דרור גרנית: עד 1.11 אני מאמין שזה יושלם סופית ויפורסם הנוהל.

דרור גרנית: לגבי הדברים האחרים שהיושב ראש התייחס, אני לא יודע אם להרחיב פה, יש כל מיני הצעות פרטיות של חברי הכנסת, אבל היות שהן לא נושא הדיון אז אני לא בטוח שנכון להתייחס אליהן כרגע.

נעה בן שבת: למה אתה מתכוון, להסתייגויות?

דרור גרנית: לא, אני לא - - -

שולי מועלם-רפאלי: לא, חברים, היושב ראש הגדיר את הדיון הזה עד תשע וחצי, אל תפתחו.

שולי מועלם-רפאלי: אם רוצים לעשות דיון - - -

אלי אלאלוף: אני מבקש, מה קורה עם - - -

דרור גרנית: יש תקנות נוספות שהן הונחו על שולחן הוועדה ו - - -

אלי אלאלוף: התקנות, אנחנו נוכל להתמודד בתקופת הפגרה.

אלי אלאלוף: אבל אם יגיעו ויהיו מוכנות זה בסדר?

נעה בן שבת: כן, למעשה כבר הכנו - - -

אלי אלאלוף: כדי לסיים את הסעיף הזה את צריכה לקרוא משהו?

נעה בן שבת: כן, אדוני, אני גם צריכה לקרוא משהו וגם רציתי לבקש הבהרה.

נעה בן שבת: אנחנו קבענו בנוסח של הצעת החוק, הצעת החוק אומרת:

נעה בן שבת: הצעת חוק שירות אזרחי (תיקון מס' 3) (דחיית מועד התחילה של מימון תקני מתנדבים), התשע"ח-2018 תיקון סעיף 107.

נעה בן שבת: 1.

נעה בן שבת: בחוק שירות אזרחי, התשע"ז-2017, בסעיף 107(ב), אחרי פסקה (2) יבוא: "(3) סעיף 71 – א' באלול התשע"ט (1 בספטמבר 2019)".

נעה בן שבת: אבל, אדוני, אני רוצה לבקש פה יותר לדייק.

נעה בן שבת: סעיף 71, יש לו כמה חלקים.

נעה בן שבת: סעיף קטן (א) אומר שרשות ציבורית, רשות ציבורית המנויה בפסקה (1) זה ממשרד ממשלתי, רשאית לממן עבור גוף מפעיל באופן מלא או חלקי תקן להפעלת מתנדב.

נעה בן שבת: ההוראה הזאת למעשה לא צריכה להידחות, צריך לאפשר את תחולתה של ההוראה הזו, כי אתם רוצים לאפשר שהמשרדים יממנו את אותם תקנים כבר בספטמבר הנוכחי.

נעה בן שבת: אם אני מבינה נכון הבעיה שלכם במבחנים השוויוניים שצריך לקבוע לעניין זה, שמשרד המשפטים צריך לקבוע בהסכמת יועץ משפטי לממשלה מבחנים שוויוניים, וגם הנוהל שלפי סעיף קטן (ה), שבו כתוב שהשר בהתייעצות עם היועץ המשפטי יקבע נוהל שלפיו יוגשו ויידונו בקשות של גופים מפעילים לקבלת מימון תקן.

נעה בן שבת: יכול להיות שגם הנושא של סעיף קטן (ג), של מימון תקנים בגוף מפעיל שהוא יחידת סמך או מוסד חינוך, כי גם פה צריך מבחנים - - -

יואב ארבל: רק לומר מילה על זה, ככל שאנחנו מבינים את הסעיף, אם אנחנו דוחים את התחילה של הסעיף הזה בעוד שנה אנחנו משאירים את המצב המשפטי הנוהג, הקיים היום, שאומר שהדבר הזה הוא אפשרי, למרות שזה לא כתוב בחוק, הדבר הזה הוא אפשרי.

יואב ארבל: הוא נעשה, אצלנו לדוגמה, באיזה קול קורא שיצא לגופים מפעילים.

נעה בן שבת: למה אתה חושב שהמצב המשפטי ממשיך לחול?

נעה בן שבת: יש חוק חדש, החוק החדש אומר - - -

יואב ארבל: הוא לא אומר בשום מקום שאסור, לכן אני אומר, מכיוון שלא כתוב בשום מקום שאסור אין שום סיבה שתהיה בעיה עם הדבר הזה, ככל שאין צורך באמות המידה שמופיעות בסעיף הזה.

יואב ארבל: כך אנחנו רואים את זה.

שולי מועלם-רפאלי: והתיקון שצריך לעשות פה הוא ל-1 בנובמבר 2018, לא 1 בספטמבר.

דרור גרנית: אני פשוט רוצה לראות אם ירדתי לסוף דעתך.

דרור גרנית: מה שאת אומרת זה שאת קוראת את הסעיף כסעיף מסמיך, שהוא מקור הסמכות.

נעה בן שבת: נכון, שהוא מאפשר למשרד ממשלתי ללכת ולממן גופים פרטיים, לא פרטיים, גופים מפעילים, בסדר, הם עושים פעילות ציבורית, אני לא אומרת שהם לא עושים פעילות ציבורית, אבל יכול להיות שהם באמת המקור - - - עמותה, הם יכולים להיות עמותה, הם יכולים להיות חברה לתועלת הציבור.

נעה בן שבת: אז הם גורם פרטי, על סמך מה אתם בעצם מחלקים את הכסף?

נעה בן שבת: אני חושבת שההוראה המסמיכה, אותה אתם צריכים לאפשר לחול ואת ההוראות שמתנות את זה בקיומו של נוהל, אותה אתם מבקשים לדחות לתקופה שאתם מבקשים לדחות.

דרור גרנית: אני אומר שהשאלה הזאת, על האם סעיף 71 כן או לא סעיף מסמיך, היא אחת השאלות שהתלבטנו לגביהן בשיג ושיח הפנימי שלנו.

דרור גרנית: בסופו של יום בשיח הפנימי אצלנו הגענו לתשובה שכנראה שהוא לא סעיף מסמיך, הוא לא נתפס בעינינו כסעיף מסמיך, אלא כסעיף מסדיר סמכות שקיימת באופן כללי.

דרור גרנית: אני מעדיף לא להרחיב כרגע את הדיון הזה, כי זה דיון - - - שוב, זה לא התגבש לאיזה שהיא עמדה סדורה כתובה, לכן אני אומר שאני מעדיף לא להרחיב על זה כרגע, אני לא בטוח שזה דרוש לענייננו.

נעה בן שבת: אז האם אתה חושב שצריך לדחות את תחולתו של כל סעיף 71, או רק של חלקים ממנו שנוגעים ל - - -

דרור גרנית: נראה לי שעדיף לדחות את תחולתו בשלמותו, כי להתחיל לפרק אותו זה לא - - - בסוף הרי - - -

אלי אלאלוף: אנחנו לא יכולים להסמיך אתכם לבדוק ביניכם ולהחליט?

נעה בן שבת: לא, אדוני, זה עניין של מהות.

אלי אלאלוף: אז אני בעד להחריג את כל הסעיף.

נעה בן שבת: אוקיי, אז זה כמו שהוקרא, אבל אתם אומרים לא ב-א' באלול או ב-1 בספטמבר, השאלה היא מה יקרה עם המימון במהלך השנה.

נעה בן שבת: אנחנו לא אמרנו שהמימון של התקן הוא לשנה שלמה, אנחנו אמרנו שהמימון של התקנים הוא מאותו מועד שבו בעצם הנוהל הזה נכנס.

נעה בן שבת: השאלה אם אתם לא תצטרכו להפעיל את כל המהלך הזה במהלך השנה.

מוטי אלמליח: אנחנו מדברים על שנת שירות שלמה, שנת לימודים שמתחילה ב-1 בספטמבר ומסיימת ב-31 באוגוסט.

דרור גרנית: אולי צריך לדייק את הנוסח ולומר שסעיף 71 יוחל, אין לי כרגע נוסח, אבל שזה יוחל עובר לתחילת שנת השירות כדי שיפעלו על פיו החל משנת השירות שמתחילה ב-1 בספטמבר.

יואב ארבל: את התיקון הייתי מעביר ל-107(א).

יואב ארבל: 107(א) מדבר על זה שתחילתו של החוק הוא ב-1 באפריל 2018 והוא יחול לעניין השירות הלאומי מ-1 בספטמבר 2018, אז אולי נוסיף בסיפא של הסעיף הזה שלמרות זאת לגבי סעיף 71 הוא יחול החל מ-1 בספטמבר 2019.

יואב ארבל: ואז החוק בעצם חל, אפשר לעבוד על הכללים והנהלים, אבל הוא יחול החל מספטמבר 19'.

דרור גרנית: לא יחול, יחל.

שולי מועלם-רפאלי: יחל, יחול הוא כבר החל.

דרור גרנית: כן.

דרור גרנית: זאת אומרת הוא יחול קודם, אבל הוא - - -

נעה בן שבת: אני לא מבינה מה אתם מדברים, סליחה.

יואב ארבל: אם את תסתכלי על 107(א), הסיפא שלו - - -

נעה בן שבת: אתה רוצה שהתחולה של הדחייה, לגבי התקנים, תהיה מ-1 בספטמבר 2019 למרות שהנוהל ייקבע ב-1 בנובמבר 2018.

יואב ארבל: הנוהל ייקבע לפני, אבל אני אומר שבמבנה שנמצא עכשיו ב-107(א), שהתחילה היא ב-1 באפריל 2018 והוא יחול לעניין שירות שמבצעים מ-1 בספטמבר 2018, אז אני אומר, רק לעניין הזה נחריג את סעיף 71, שהוא יחול לגבי שירות לאומי של מתנדבים שמתחילים החל מ-1 בספטמבר 2019.

נעה בן שבת: אוקיי, בסדר.

אלי אלאלוף: לי יש התניה.

אלי אלאלוף: תודה למיקי שמסכים.

אלי אלאלוף: מה קורה עם חשב הרשות?

מוטי אלמליח: לגבי חשב הרשות אנחנו פנינו למשרד האוצר, כמובן שזה דורש תקן ותקן, כמו שאתם יודעים, קשה מאוד להשיג.

מוטי אלמליח: בינתיים אנחנו מקבלים שירותי חשבות מאוד טובים מחשב משרד החקלאות בעצמו, החשב בעצמו, לא סגן החשב ולא - - - ויש לנו גורמים חשבונאיים ש - - -

אלי אלאלוף: אז אני אהיה קצר מאוד.

אלי אלאלוף: הדיון באוקטובר, או התחלת נובמבר אפילו, שנקבע אני אומר לכם, הוא מותנה בזה שיש חשב לרשות.

אלי אלאלוף: אחת לאחת.

מיקי לוי: או שאתם תתארגנו מ - - - הייתה התחייבות שלכם שתמצאו חצי תקן אתם, חצי תקן האוצר, או תקן שלכם, אבל עם כל הכבוד לחשב משרד החקלאות, הוא לא יכול להתעסק איתכם, אתה יודע את זה יפה.

אלי אלאלוף: יש הסתייגויות של המחנה הציוני.

נעה בן שבת: הסתייגות ראשונה מבקשת שבמקום - - - טוב, ממילא המועדים כבר לא נכונים, ביקשו שבמקום א' באלול התשע"ט זה יהיה ב-ב' באלול התשע"ט, במקום 1 בספטמבר 2019 זה יהיה ב-11 בספטמבר 2018.

נעה בן שבת: התאריכים לא כל כך הסתדרו.

נעה בן שבת: זו הסתייגות אחת.

נעה בן שבת: אולי אפשר להצביע על כל הסתייגות.

אלי אלאלוף: מי בעד ההסתייגות הזאת?

אלי אלאלוף: מי נגד?

אלי אלאלוף: בעד – מיעוט

אלי אלאלוף: הסתייגות ראשונה של המחנה הציוני – נדחתה.

נעה בן שבת: הסתייגות שנייה, מבקשת להוסיף בסוף שביחס למשרד ממשלתי הנמצא בשליטת שר ממפלגת הבית היהודי תחול הוראה זאת ביום א' באלול התשע"ט, 1 בספטמבר 2019.

שולי מועלם-רפאלי: זו הייתה הצעת החוק, אז איך זו הסתייגות?

אלי אלאלוף: אם הם הבינו את ההסתייגות שלהם, אז מי בעד ההסתייגות?

אלי אלאלוף: מי נגד?

אלי אלאלוף: ההסתייגות נפלה.

אלי אלאלוף: בעד – מיעוט

אלי אלאלוף: הסתייגות שנייה של המחנה הציוני – נדחתה.

נעה בן שבת: הסתייגות נוספת אומרת שבסוף הסעיף - - -

אלי אלאלוף: חייבים לדון בהסתייגויות כשהמציע לא פה?

נעה בן שבת: אתה, אדוני, לא חייב לדון, אבל זה מאוד מקובל כן לדון.

אלי אלאלוף: טוב.

נעה בן שבת: עד למועד זה משרד ממשלתי אינו רשאי לממן בעבור גוף מפעיל באופן מלא או חלקי תקן להפעלת מתנדב, אלא אם פעל לפי סעיף 71(ב) וקבע מבחנים שוויוניים למימון תקנים להפעלת מתנדבים.

אלי אלאלוף: מי בעד ההסתייגות הזאת?

אלי אלאלוף: מי נגד?

אלי אלאלוף: אין הסתייגות.

אלי אלאלוף: בעד – מיעוט

אלי אלאלוף: הסתייגות שלישית של המחנה הציוני – נדחתה.

אלי אלאלוף: הם שרפו לנו ארבע שעות הלילה ואנחנו ממשיכים להיות מטורטרים על ידם?

נעה בן שבת: הסתייגות רביעית אומרת שיובהר שבפרק הזמן עד כניסת הסעיף 71 לתוקף מימון תקנים להפעלת מתנדבים על ידי משרד ממשלתי ייעשה ככל הניתן על פי העקרונות המובאים בסעיף 71.

אלי אלאלוף: מי בעד ההסתייגות?

אלי אלאלוף: מי נגד?

אלי אלאלוף: בעד – מיעוט

אלי אלאלוף: הסתייגות רביעית של המחנה הציוני – נדחתה.

נעה בן שבת: בסעיף 107, יובהר בפרק הזמן עד כניסת סעיף 71 לתוקף, מימון תקנים להפעלת מתנדבים על ידי משרד ממשלתי ייעשה על פי נהלים פנימיים שיפורסמו לציבור.

אלי אלאלוף: מי בעד ההסתייגות?

אלי אלאלוף: מי נגד?

אלי אלאלוף: תודה.

אלי אלאלוף: בעד – מיעוט

אלי אלאלוף: הסתייגות חמישית של המחנה הציוני – נדחתה.

נעה בן שבת: יובהר שבפרק הזמן עד כניסת סעיף 71 לתוקף מימון תקנים להפעלת מתנדבים על ידי משרד ממשלתי ייעשה על בסיס שיקולים מקצועיים ובכל מקרה לא על בסיס שיקולים פוליטיים של השר העומד בראש המשרד הממשלתי.

אלי אלאלוף: מי בעד ההסתייגות?

אלי אלאלוף: מי נגד?

אלי אלאלוף: בעד – מיעוט

אלי אלאלוף: הסתייגות שישית של המחנה הציוני – נדחתה.

נעה בן שבת: ואחרון, מבקש שהדחייה תתייחס רק לסעיף 71(ז) ולא לכל הסעיף.

אלי אלאלוף: מי בעד ההסתייגות?

אלי אלאלוף: מי נגד?

אלי אלאלוף: בעד – מיעוט

אלי אלאלוף: הסתייגות שביעית של המחנה הציוני – נדחתה.

אלי אלאלוף: לפרוטוקול אני אגיד את זה, מעכשיו אם המסתייג או מגיש ההסתייגות לא נמצא אנחנו בוועדה הזאת לא נדון בהם.

אלי אלאלוף: מחפשים מנכ"ל?

מוטי אלמליח: ועדת איתור ישבה כמה פעמים ולדעתי - - -

אלי אלאלוף: ולא איתרה לעצמה?

מוטי אלמליח: לדעתי זה צריך להיקבע בימים הקרובים.

אלי אלאלוף: יש מועמדים?

מוטי אלמליח: יש שלושה מועמדים שעלו לקו הסיום.

מוטי אלמליח: לא יודע מי, אבל יש.

אלי אלאלוף: אז נצביע על הצעת החוק?

אלי אלאלוף: מי בעד התיקון שבחוק?

אלי אלאלוף: מי נגד?

אלי אלאלוף: הצעת החוק התקבלה.

אלי אלאלוף: בעד – רוב

אלי אלאלוף: הצעת חוק שירות אזרחי (תיקון מס' 3) – אושר.

אלי אלאלוף: תודה רבה, הישיבה נעולה.